Papersnake/gushiwen huggingface dataset:
旅舍七首
敖陶孙（宋代）

人言我身长，尽度难为裁。
居然一瓠壶，略可当酒杯。
只交市井谈，面涴俗子埃。
谓予倘不化，未觉逆旅猜。
但恐醉语误，积毁能焚骸。
殷勤王先生，脱袜何贤哉。
宿冯翊夜雨赠主人
李益（唐代）

危心惊夜雨，起望漫悠悠。气耿残灯暗，声繁高树秋。

凉轩辞夏扇，风幌揽轻裯.思绪蓬初断，归期燕暂留。

关山蔼已失，脸泪迸难收。赖君时一笑，方能解四愁。
千秋岁·苑边花外
黄庭坚（宋代）

少游得谪，尝梦中作词云：“醉卧古藤阴下，了不知南北。”竟以元符庚辰死于藤州光华亭上。崇宁甲申，庭坚窜宜州，道过衡阳。览其遗，始追和其《千秋岁》词。

苑边花外，记得同朝退。飞骑轧，鸣珂碎。齐歌云绕扇，赵舞风回带。严鼓断，杯盘狼藉犹相对。
洒泪谁能会？醉卧藤阴盖。人已去，词空在。兔园高宴悄，虎观英游改。重感慨，波涛万顷珠沉海。
从经略安抚侍郎叔乞松醪
晁说之（宋代）

春来玉帐闲无事，自料穿松压酒糟。
即恐金樽未相称，山房乞取伴离骚。
得张平叔书
马庸德（清代）

常从天外望归鸿，缥缈云山路忽通。殷浩答函无一字，淳于致鹄只空笼。

岂嫌萝薜长贫贱，但恐风尘共始终。莫向少君问偕隐，白杨荒陇起悲风。
挽孙常州寺簿二首
陈著（宋代）

青春到白首，胶漆更他谁。
话别水亭酒，断章山驿诗。
平生今地下，后死独天涯。
执绋万官路，欲前筋力衰。
忆秦娥·云叶舞
王千秋（宋代）

云叶舞。寒林浅淡围烟雨。围烟雨。三三两两，雁投沙渚。征帆暂雨知何所。短篷静听舟人语。舟人语。夜寒如许，客能眠否。
偈
晃逈（宋代）

求听存灵响，冥心合太虚。
清融浮想尽，名曰小无余。
朱彦明母慈节诗
张宁（明代）

妾年二十馀，谁信终孀长独居。妾子方乳哺，急水浮沤岂能固。

妾甘冻馁儿长成，冰壶玉洁阶兰荣。儿能读书妾终老，良人瞑目黄泉道。
丁宋卿挽词
张纲（宋代）

旧约频相过，交情忍独违。四时闲杖履，一榻冷烟霏。

易感龙祠别，难期鹤驭归。老怀谁共语，东望益沾衣。
赠空上人
曾几（宋代）

我搴空门秀，得之古疏山。
斯人器玉壶，中有宝月寒。
四壁澹相对，安身一蒲团。
玲珑六窗静，竟日心猿閒。
时从禅那起，游戏于笔端。
当其参寻时，恣意云水间。
松风漱齿颊，萝月入肺肝。
政使不学诗。已见诗一斑。
况复用心苦，俗氛何由干。
今晨出数篇，秀色若可餐。
清妍梅著雪，圆美珠走盘。
乃知心镜中，万象纷往还。
皆吾所现物，摹写初不难。
谁能效我辈，造语出险艰。
请师賸汲古，净洗蔬肠酸。
坐令韩退之，收敛加巾冠。
赠崧菴造墨
白玉蟾（宋代）

水铢胶法仙而黠，万杵玎璫肩欲脱。
龙尾磨开紫玉腴，鼠须点动青霓活。
油然作云升太清，沛然下雨惊四溟。
何当点开众生眼，大千世界常光明。
颂证道歌·证道歌
释印肃（宋代）

香象奔波失却威，木女采呼叫阿谁。
普贤露地空弹指，一场改阙少人知。
送秦楚材还永嘉
李纲（宋代）

海上从容慰所思，相逢已恨十年迟。未登台省陪群彦，且向江湖把一麾。

顾我留为鸥鸟伴，羡君归赴鹡鸰期。樽前听彻阳关唱，明月依然照别离。
酹江月 癸未春二月中旬之未雪盈数寸
陈霆（明代）

春云叆叆，被东风、剪做琼裾瑶玦。玉女群游飞素盖，光动青皇宫阙。

寒食梨花，清明柳絮，飘向中和节。杏楼人醉，冰容相映红颊。

还想西子湖边，踏青埋路，冷透罗鞋结。谁在画船闲弄水，好似剡溪舟楫。

蝶粉都迷，莺黄难至，燕子噤无说。晴光何在，夜庭误认花月。
南乡子·花落未须悲
晏几道（宋代）

花落未须悲。红蕊明年又满枝。惟有花间人别后，无期。水阔山长雁字迟。
今日最相思。记得攀条话别离。共说春来春去事，多时。一点愁心入翠眉。
怀仙志
李贞（唐代）

碧桃花底坐春朝，曾听莺声啭柳条。妙墨有灵兰气在，归云无主翠钿销。

陇荒草色猿空哭，月冷梅魂雪欲飘。知尔前身原锁骨，重来休作野狐娇。
题梓州牛头寺
柳公绰（唐代）

一出西城第二桥，两边山木晚萧萧。

井花净洗行人耳，留听溪声入夜潮。
癸丑上巳前同潘幼南、邵息庵、庞聱、俞君实四老破山寺看玉兰，率成两律呈诸同游郢正并祈和章 其二
方仁渊（清代）

未知今是昔云非，五老年皆到古稀。廉饮堂前玉兰放，大雄宝殿梅花飞。

春光劝客须尽醉，鸟声呼人且息机。明朝花落更可惜，白头一瘦那得肥。
有怀长沙知识呈钦夫兄弟 其三
张孝祥（宋代）

召公分陕是东邻，天远堂中好主人。更喜新来黄太史，剩拚佳句了新春。
杭州杂诗和林石田
汪元量（宋代）

静看从衡士，番成买卖儿。
禁中惊战鼓，城上出降旗。
魏操非无汉，唐渊不有隋。
从兹更革后，宁复太平期。
夏初即事
曹廷梓（清代）

疏慵野性任盘醒，巧自营营拙自安。亲剪园蔬烹鸭脚，手芟庭自种鸡冠。

残红嫩绿催新句，小雨疏风送薄寒。布袜青鞋春兴足，箧中检点旧轻纨。
赵休穆画马
凌云翰（元代）

吴兴自得曹韩法，父子丹青更一家。神骏按图犹不识，空今天马涉流沙。
安人郑氏挽词
楼钥（宋代）

勤俭佐家肥，犹齐举案眉。
锦封俱被宠，鸾鉴可胜悲。
谢砌森群玉，郄林先一枝。
木华文隽丽，铭德粲堂碑。
送陈粹
洪咨夔（宋代）

泊然无营如子云，挠之不浊如黄宪。
清静勿扰如曹参，躬行不言如石建。
古人与稽今人居，外若不足中有余。
治中别驾寄途耳，用则天下皆华胥。
东风昨夜收雨脚，杨柳亭前小盘礴。
楚江君去定思君，有酒一杯须满酌。
寄聂正甫
孔武仲（宋代）

虎髯两颊状貌古，开口论议辞非今。
尚藏折剑万丈气，空驰老骥千里心。
六印他年将将相，一飘今日旧山林。
黄云断天望不极，想君何处方悲吟。
书怀寄郝监军
寇准（宋代）

索居终日学忘机，深叹高堂养独迟。
自问江村纡墨绶，何当烟浦坐鱼矶。
梦回渭水秦云断，望尽巴山蜀魄飞。
好怪多才郝夫子，道孤俱未及轻肥。
明经试大义多不通有感依韵和范景仁舍人
梅尧臣（宋代）

明经与进士，皆欲取公卿。
自是俗儒陋，非於吾道轻。
昔由羔雁聘，今乃草莱并。
不措一辞去，缘何禄代耕。
裁衣曲
王镃（宋代）

烧罢心香午夜阑，玉纖轻捻剪刀寒。
衣成恐不如郎意，独着灯前照影看。
忆王孙十二首　 其六 集句
刘基（明代）

情愁无意整花钿。万事伤心在目前。锦瑟无端五十弦。

月明天。绣被焚香独自眠。
承乏河北东路不得为天平之游偶成小诗呈沈和中殿撰胡少汲龙图
吕颐浩（唐代）

梦想天平紫府开，却嗟匏系在铜台。山灵有意憎尘俗，不许寻芳暂到来。
如梦令 其二
谢逸（宋代）

门外落花流水。日暖杜鹃声碎。蕃马小屏风，一枕画堂春睡。

如醉。如醉。正是困人天气。
从徐处士乞梅二首 其一
赵蕃（宋代）

江南处士杨无咎，畴昔最工梅写真。闻道徐郎得其妙，何妨乞我一枝春。
偶成
晁公溯（宋代）

深深小合夜笼香，日上珠帘逗晓光。
为唤蜀帷春睡起，翠盆添水试新妆。
送友人赴天台幕
贾收（宋代）

天台仙籍上，又见姓刘人。入幕红莲晓，趋庭彩服春。

鱼多知海熟，药少觉山贫。太守乡儒丈，何妨婉画频。
惶恐滩
郑炎（宋代）

一匊文山泪，溶成惶恐滩。十年诗在口，今夜月同看。

旧水流新恨，惊风激怒湍。浪高三百丈，不见石峰攒。
初离京邑留别诸同志四首 其三
郑善夫（明代）

驰车太行坂，北首入楚泽。迷途不早悟，困顿安所适。

爵服载忧患，趋者何充斥。流俗日向靡，胡为重濡迹。

京尘复何长，不见所缁白。凡骀御文舆，赤骥且辟易。

谁能违众好，共整东山屐。
春晚作
孔武仲（宋代）

年华工密移，回首已春暮。
雨掠夭桃空，风折牡丹去。
芍药殿花夭，披靡不能住。
惟有酴醾开，仙葩照行路。
清香飘夜月，淡态挹晨露。
得酒便孤斟，远驾耽徐步。
我如车上人，醉逐四时鹭。
浩荡无所之，谁能问徒御。
凯歌（为壑相寿）
张榘（宋代）

双阁护仙境，万壑渺清秋。台躔光动银汉，神秀孕公侯。胸次千崖灏气，笔底三江流水，姓字桂香浮。十载洞庭月，今喜照扬州。

捧丹诏，升紫殿，建碧油。胡儿深避沙漠，铃阁扬轻裘。点检召棠遗爱，酝酿潘舆喜色，英裔蔚文彪。整顿乾坤定，千岁侍宸旒。
与独孤穆冥会诗
临淄县主（唐代）

江都昔丧乱，阙下多构兵。豺虎恣吞噬，干戈日纵横。

逆徒自外至，半夜开重城。膏血浸宫殿，刀枪倚檐楹。

今知从逆者，乃是公与卿。白刃污黄屋，邦家遂因倾。

疾风知劲草，世乱识忠臣。哀哀独孤公，临死乃结缨。

天地既板荡，云雷时未亨。今者二百载，幽怀犹未平。

山河风月古，陵寝露烟青。君子秉祖德，方垂忠烈名。

华轩一惠顾，土室以为荣。丈夫立志操，存没感其情。

求义若可托，谁能抱幽贞。（县主赠穆）

皇天昔降祸，隋室若缀旒。患难在双阙，干戈连九州。

出门皆凶竖，所向多逆谋。白日忽然暮，颓波不可收。

望夷既结衅，宗社亦贻羞。温室兵始合，宫闱血已流。

悯哉吹箫子，悲啼下凤楼。霜刃徒见逼，玉笄不可求。

罗襦遗侍者，粉黛成仇雠。邦国已沦覆，馀生誓不留。

英英将军祖，独以社稷忧。丹血溅黼扆，丰肌染戈矛。

今来见禾黍，尽日悲宗周。玉树已寂寞，泉台千万秋。

感兹一顾重，愿以死节酬。幽显傥不昧，终焉契绸缪。

（穆答县主）

平阳县中树，久作广陵尘。不意何郎至，黄泉重见春。

（来家歌人诗）

金闺久无主，罗袂坐生尘。愿作吹箫伴，同为骑凤人。

（穆讽县主就礼）

朱轩下长路，青草启孤坟。犹胜阳台上，空看朝暮云。

（县主许穆诗）

露草芊芊，颓茔未迁。自我居此，于今几年。与君先祖，

畴昔恩波。死生契阔，忽此相过。谁谓佳期，寻当别离。

俟君之北，携手同归。（县主请迁葬诗）

伊彼维扬，在天一方。驱马悠悠，忽来异乡。情通幽显，

获此相见。义感畴昔，言存缱绻。清江桂洲，可以遨游。

惟子之故，不遑淹留。（穆答县主）
周元特詹事挽词二首 其一
韩元吉（宋代）

道学尊闾里，衣冠见伟人。鸡群真野鹤，麇角目祥麟。

谠论追前辈，清时识诤臣。他年激贪懦，风动霅溪滨。
和正仲提举 其一
彭汝砺（宋代）

兀坐形忘入眇微，泊然无事亦无思。个中若得真消息，先报维摩长者知。
北园书事三首 其三
李昭玘（宋代）

十年萧散愈身轻，弄笔翻书亦称情。当案忽闻缘壁堕，隔池遥称啄苔行。

静疑多事非求福，老觉无心胜摄生。自爱吾庐人不到，何须谷口问归耕。
道山梅开最迟作四绝句 其四
项安世（宋代）

避妒含羞作态迟，等閒虚度上春时。东风已到垂杨树，倚赖清香欲告谁。
满江红（再和诸人元夕新赋）
何澹（宋代）

乐禁初开，平地耸、海山清绝。千里内、欢声和气，可融霜雪。盛事里将椽笔记，新歌翻入梨园拍。道古来、南国做元宵，今宵别。

灯万碗，花千结。星斗上，天浮月。向玉绳低处，笙箫高发。人物尽夸长乐郡，儿童争庆烧灯节。疑此身、清梦到华胥，朝金阙。
留别东郡诸僚友
梅挚（宋代）

楚国良金百炼精，深藏求售价连城。
岂徒丰狱吹毛利，兼有秦台照胆明。
百字歌 庆潭帅兼平寇六月十四
佚名（宋代）

庚金入伏，细推来、明日又还三五。见说帅垣佳气蔼，天降崧神生甫。

礼乐词章，甲兵韬略，素备文兼武。称觞华旦，颂声交赞台府。

好是比启元戎，剿除逋寇，不许奸偷侮。有此奇功高渤海，足慰湖湘生聚。

暂统十连，折冲万里，行即驱残虏。九重环召，万年永佐天子。
总使生日乐语
王子俊（宋代）

丹青步武是家传，夜泛灵槎下九天。
才看收驹霜满节，旋观董饷地流钱。
初天有谱行归辅，阅世无疆不计年。
馏支锋车趣东去，座中舐亦俱仙。
唐太宗
王十朋（宋代）

仁义谁云不可行，文皇亲见治功成。德彝可惜身先死，岂信人间有太平。
摸鱼儿（和陈次贾仲宣楼韵）
李曾伯（宋代）

对楼头、欠招欢伯，和风吹老芳讯。凭阑面面蒲萄绿，依约碧岑讯寸。无尽兴。纵燃竹烹泉，亦自清肠吻。凭谁与问。旧城郭何如，英雄安在，何说解孤愤。

铜＿路，极目长安甚近。当时宾主相信。翩翩公子登高赋，局面还思著紧。乘暇整。谩课柳评花，援镜搔蓬鬓。江平浪稳。怅我有兰舟，何人共楫，毋作孔明恨。
晚春即事二绝
杨万里（宋代）

树头吹得叶冥冥，三日颠风不小停。
只是向来枯树子，知他那得许多青。
题合浦守袁梧像
林溥（宋代）

大造无私只一中，历公五任协民风。
景星三出南台瑞，边驿千章北海忠。
日映彤弓开岭北，龙翔沧海启江东。
只因外补功名损，可恨车音万里空。
感旧
彭秋宇（宋代）

督府由来十六秋，几回祈去几回留。
人称姬旦三朝辅，谁羡鸱回一舸游。
葛岭春风天地醉，芜湖夜月古今愁。
平生心事青编在，身与皇家共戚休。
次韵答王拱辰宣徽将交政惠诗
韩琦（宋代）

适辞乡邑入平川，春恼轻寒未禁烟。金印此时交大府，银袍当日接英躔。

清衷正渴摅贤蕴，窳质前知在化甄。衰病早期还旧里，不循公迹住三年。
安平城阅武宴集 其二
范咸（清代）

香清歌管在层城，进酒微闻宴笑声。锦簇华筵瑶岛月，丛残高垒旧时营。

遥传鼙鼓风逾劲，稳卧鱼龙夜息惊。敢谓儒生矜缓带，太平天子不忘兵。
题石
蒲寿宬（宋代）

岩石多意气，松树留高龄。
倚仗眇云涛，天风吹泠泠。
徐君季纯常德教授廨中名一室日如舟取东坡为
赵蕃（宋代）

欲为如舟一赋诗，如舟无楫更无维。
泛乎不系知何处，当有长风破浪时。
报任安书(节选)
司马迁（两汉）

古者富贵而名摩灭，不可胜记，唯倜傥非常之人称焉。盖文王拘而演《周易》；仲尼厄而作《春秋》；屈原放逐，乃赋《离骚》；左丘失明，厥有《国语》；孙子膑脚，《兵法》修列；不韦迁蜀，世传《吕览》；韩非囚秦，《说难》《孤愤》；《诗》三百篇，大底圣贤发愤之所为作也。此人皆意有所郁结，不得通其道，故述往事、思来者。乃如左丘无目，孙子断足，终不可用，退而论书策，以舒其愤，思垂空文以自见。

仆窃不逊，近自托于无能之辞，网罗天下放失旧闻，略考其行事，综其终始，稽其成败兴坏之纪，上计轩辕，下至于兹，为十表，本纪十二，书八章，世家三十，列传七十，凡百三十篇。亦欲以究天人之际，通古今之变，成一家之言。草创未就，会遭此祸，惜其不成，是以就极刑而无愠色。仆诚以著此书，藏之名山，传之其人，通邑大都，则仆偿前辱之责，虽万被戮，岂有悔哉！然此可为智者道，难为俗人言也！
溪山
朱钟（清代）

溪山吟不尽，兴到拄枯筇。适意即孤往，幽寻无定踪。

听松云壑秀，行药涧泉重。竹寺逢僧话，归来及晚钟。
海棠
刘望之（宋代）

平山堂下花无数，看到海棠春好处。
东君用意恼风光，迟日放开阴勒住。
咏史诗。故宜城
胡曾（唐代）

武安南伐勒秦兵，疏凿功将夏禹并。

谁谓长渠千载后，水流犹入故宜城。
台城
曾极（宋代）

紫盖横天整复斜，兴亡接翅似昏鸦。
旧时石阙摩云处，荻屋荆扉一两家。
观穫
李光（宋代）

老农勤畚锸，岁暮阅星霜。相见如遗秉，安能助太仓。

晚晴鸡鹜喜，蓐食妇姑忙。应有深村酒，招邀隔短墙。
答外诗二首 其二
刘令娴（南北朝）

东家挺奇丽，南国擅容辉。夜月方神女，朝霞喻洛妃。

还看镜中色，比艳似知非。摛词徒妙好，连类顿乖违。

智夫虽已丽，倾城未敢希。
尝新茶呈圣俞
欧阳修（宋代）

建安三千里，京师三月尝新茶。
人情好先务取胜，百物贵早相人夸。
年穷腊尽春欲动，蛰雷未起驱龙蛇。
夜闻击鼓满山谷，千人助叫声喊呀。
万木寒痴睡不醒，惟有此树先萌芽。
乃知此为最灵物，宜其独得天地之英华。
终朝采摘不盈掬，通犀銙小圆复窊。
鄙哉谷雨枪与旗，多不足贵如刈麻。
建安太守急寄我，香蒻包裹封题斜。
泉甘器洁天色好，坐中拣择客亦嘉。
新香嫩色如始造，不似来远从天涯。
停匙侧盏试水路，拭目向空看乳花。
可怜俗夫把金锭，猛火炙背如虾◇。
由来真物有真赏，坐逢诗老频咨嗟。
须臾共起索酒饮，何异奏雅终淫哇。
就日馆
王珪（宋代）

高原春霁荡妖氛，使馹重来路始分。
虽远长安初见日，渐亲冀北已瞻云。
东风未破胡天冻，芳草应连紫陌薰。
早晚旅魂还旧斡，晨钟一到玉关闻。
正月十八日晴霁登柯眺望二首
张耒（宋代）

寂寂池亭古，园荒草自春。
东风独游客，迟日未归人。
久雨众山晦，初晴万境新。
长歌视天壤，高兴不无人。
送丁廓秀才归汝阴二首
王安石（宋代）

西州行路日萧条，执手伤怀不自聊。
故子故乡终念返，岂能无意冶城潮。
望行郎
邵谒（唐代）

登楼恐不高，及高君已远。云行郎即行，云归郎不返。

嗟为楼上郎，望望不相近。若作辙中泥，不放郎车转。

白日下西山，望尽妾肠断。
赋张参政四老堂 其二
周麟之（宋代）

西望斜川烟霭低，荆溪东下泛清漪。夜来风雨秋怀共，春草池清昼梦迟。

江左便传花萼集，曲中休奏紫芝词。安车不日联镳至，银角桃枝上玉墀。
满庭芳（寿徐佑卿·七月初五）
程霁岩（宋代）

一叶鸣秋，五蓂纪瑞，申月还庆生申。巍巍郎宿，辉映寿星明。一段精神玉立，秋潭自、足副徽称。长生箓，只在公丹府，何待祝修龄。

粉垣，才过了，便持荷橐，光近枫宸。况金瓯将启，庆满槐庭。朝旆行行入待，彩衣映、衮冕辉新，从今去，相门出相，未数汉韦平。
禅人并化主写真求赞
释正觉（宋代）

个住山人，平生惯贫。
寒枯青嶂骨，闲淡白云身。
无影树头兮露鹤梦月，不萌枝上兮华蜂採春。
句 其三十八
张舜民（宋代）

山南之茗先春采，山北之人及夏尝。为念老亲方见急，极知旧友不相忘。
闻金吾妓唱梁州
李频（唐代）

闻君一曲古梁州，惊起黄云塞上愁。

秦女树前花正发，北风吹落满城秋。
齐。王僧虔
孙元晏（唐代）

位高名重不堪疑，恳让仪同帝亦知。

不学常流争进取，却忧门有二台司。
和三舍人省上（三月二十九日作。明日驾幸景
苏轼（宋代）

纷纷荣瘁何能久，云雨従来翻覆手。
怳如一梦堕枕中，却见三贤起江右。
（曾子开、刘贡父、孔经父，皆江西人。
）嗟君妙质皆瑚琏，顾我虚名但箕斗。
明朝冠盖蔚相望，共扈翠辇朝宣光。
武皇已老白云乡，正与群帝骖龙翔，独留杞梓扶明堂。
闻谢司直晦斋赴阙
释居简（宋代）

谢老久不见，引领溪云隅。想随鹓鹭行，华簪小踟蹰。

薄俸不暇给，素约不愿馀。棋局消日长，局终还拥书。

书中有何好，剔抉排根株。飞电老逾碧，分毫惜居诸。

一灯伊洛传，囧囧分庭除。乡来鲸吸川，今也川泳鱼。

靖节老止酒，亦复自荷锄。悠然羲皇上，不知今何如。
次韵蒋县尉
韩淲（宋代）

霜风岁暮正深幽，喜见才华誉甚休。古者重交多管鲍，今之能甚少应刘。

枯荣到底俱尘网，起灭由来付海沤。拨尽寒炉既相觅，恨无肥马共轻裘。
挽赵秋晓
赵时清（宋代）

诸老凋零不忍闻，奈何天又夺斯人。
汉初贾谊曾前席，晋后渊斯耻屈身。
尚想醉归松路月，可堪梦断草池春。
同宗闻讣尤伤感，老泪无多暗损神。
追忆征西幕中旧事四首 其四
陆游（宋代）

关辅遗民意可伤，蜡封三寸绢书黄。亦知虏法如秦酷，列圣恩深不忍忘。
塞下曲 其三
区大枢（明代）

汉戍出萧关，西行万里艰。黄云霾陇坂，白日曀阴山。

疏勒经年往，玉门几岁还。惟应青海月，常得照离颜。
田舍
白玉蟾（宋代）

清闲实天所惜，富贵於我何如。
野马书空咄咄，醯鸡击缶乌乌。
余嵩山以秋曹晋选部寄贺一首
王应斗（明代）

皎皎风棱尺五天，西曹雄望陟司铨。因占贯索澄空后，群仰冰壶坐照前。

重地选官犹选佛，清才为吏更为仙。山涛启事无遗俊，独许嵇康懒自便。
题余不溪废寺
皎然（唐代）

武原离乱后，真界积尘埃。残月生秋水，悲风起故台。
居人今已尽，栖鸽暝还来。不到无生理，应堪赋七哀。
溪庵种蓻六言八首
刘克庄（宋代）

蟠踞祠前得地，生长石间弃才。
子美咏歌不足，之罘苦招未来。
春晚岳阳言怀二首
崔橹（唐代）

烟花零落过清明，异国光阴老客情。云梦夕阳愁里色，

洞庭春浪坐来声。天边一与旧山别，江上几看芳草生。

独倚阑干意难写，暮笳呜咽调孤城。

翠烟如钿柳如环，晴倚南楼独看山。江国草花三月暮，

帝城尘梦一年间。虚舟尚叹萦难解，飞鸟空惭倦未还。

何以不羁詹父伴，睡烟歌月老潺潺。
泊夔州城下吊杨仲声
王昌麟（清代）

一挂征帆动八龄，扁舟东出此重经。远看篙水和烟碧，满拟鬟峰似旧青。

江上化龙哀宝剑，雨中骑马读碑铭。宵来多少琵琶舫，声在人亡不忍听。
夫子墙数仞
林希逸（宋代）

剑佩随夫子，倾心一瓣香。四科分等级，数仞叹宫墙。

我正劳钻分，人惟较短长。可窥怜子贡，欲倚愧蒙庄。

步步瞠吾后，巍巍藐彼堂。传心因坐见，三圣远相望。
隐静简堂老赠藤杖
陈造（宋代）

两枝藤杖各过头，一赠诗翁一自留。借力崎岖知意厚，分岐喧静果谁优。

拄归山路烟岚好，横向禅堂魔魅愁。偿尽阿师行脚债，不妨分我老沧洲。
一室
喻良能（宋代）

阴阳一室冷兢兢，燕坐何曾病郁蒸。
只拟纶巾持羽扇，未须赤脚踏层冰。
满盘碧玉初投箸，一榻清风更曲肱。
扫地焚香凉到骨，疏帘何处欲挥蝇。
寿栎东齐午坐
范成大（宋代）

屋角静突兀，云气低鸿蒙。
残叶颭疏雨，孤花侧凄风。
北窗午睡起，一笑万事空。
无人共此意，莎阶咽微蛩。
时习堂记言五典也载赓前韵以歌之 其一
袁甫（宋代）

事亲尽孝自天成，鉴本无尘水本清。相彼禽兮犹学习，灵乌反哺更分明。
霜天晓角 此下原有促拍满路花西风吹渭水一
佚名（宋代）

世事促促。莫劳心役役。弃尘早归林下，盖个低低茅屋。映窗疏归。洒洒风生玉。万叠青山为友，那管桑田翻覆。
赠日本僧智藏
刘禹锡（唐代）

浮杯万里过沧溟，遍礼名山适性灵。
深夜降龙潭水黑，新秋放鹤野田青。
身无彼我那怀土，心会真如不读经。
为问中华学道者，几人雄猛得宁馨。
偶得牡丹数本移植窗外将有著花意二首 其二
朱淑真（宋代）

香玉对春未啄花，露根烘晓见红霞。自非水月观音样，不称维摩居士家。
送叶贡士入京
卢龙云（明代）

十载芹宫纪上才，承恩初许集蓬莱。明经敢谓逢时晚，奏赋争看诣阙来。

上国秋高鹏翮远，帝城春暖杏花开。谢家兰玉传芳早，为道黄金满郭台。
应天长慢
江瑛（清代）

梅花初放，一点暗红，东风吹遍幽树。瘦影嫣香无数。

飘零向何处。年华换，芳信误。又惹起、别离心绪。翠帘卷，深院黄昏，独自延伫。

眼底甚光阴，小阁疏灯，懒写旧词句。犹记兰闺分咏，迢迢听春雨。

今宵里，魂梦阻。漫闭了、绿窗细数。画桥远，哪里人家，笛韵凄楚。
齐天乐五十首 其三十六
端木埰（清代）

一从天谴红尘谪，阎浮那曾清净。秽迹难持，污流似海，郁尽兰净蕙性。

中宵自省，祗明月青松，万山深径。独抱瑶琴，今夜弹与鬼神听。

前身依约记取，向琼楼玉宇，丹灶金鼎。露下铢衣，霜凝佩璲，鹤背泠泠风冷。

离尘要猛，待觅个幽栖，共君觞咏。指日秋来，快乘烟外艇。
又二首 其一
刘攽（宋代）

万国依无外，三登颂太平。樵夫亦谈道，耆旧莫知兵。

云去仙乡远，龙来宝鼎成。西风动阊阖，哀涕不胜情。
次韵许大初见赠二首
方回（元代）

相逢未觉道途难，把酒论诗数夕间。
磊落胸襟开古谊，从容色笑借和颜。
长年役役鱼千里，末俗悠悠虎九关。
赖是同乡复同味，一寒如此遽春还。
金刚随机无尽颂 其八 一相无相分第九
释印肃（宋代）

归去倒骑牛，乾坤得自由。知道江山阔，圆成六不收。
忆江南三首
白居易（唐代）

江南好，风景旧曾谙；日出江花红胜火，春来江水绿如蓝。能不忆江南？

江南忆，最忆是杭州；山寺月中寻桂子，郡亭枕上看潮头。何日更重游！

江南忆，其次忆吴宫；吴酒一杯春竹叶，吴娃双舞醉芙蓉。早晚复相逢！
仲宣楼落成和吴深源制参韵 其二
李曾伯（宋代）

东都一星下东壁，粲以文鸣斗南一。玄德髀肉瞒白头，俯仰宇宙俱沤浮。

主人景升帝王胄，风土更羡远中州。安能不粟效夷隘，活著期扶弈枰败。

仲华解笑人寂寂，历落山川旧图在。夜深旅梦鸡唤惊，崇楼百尺般手成。

凭阑四顾万虑起，乡邻宁不思冠缨。英雄海内方麇集，长忆永平太平日。

在心为志流为诗，吾岂争雄鹦鹉笔。风流好事传到今，岂知汉泽入人深。

暇日载酒清流临，名篇雒启诵吾心。偈言玩味犹谛揭，意趣充然刍豢悦。

飞鸿尽处烟雨隔，姑嗅梅花共清绝。
宿寿安西寺
邵雍（宋代）

好景信移情，直连毛骨诚。
为怜多胜概，尤喜近都城。
竹色交山色，松声乱水声。
岂辞终日爱，解榻傍虚楹。
金灯花 其一
晏殊（宋代）

煌煌五枝灯，下有玉蟠螭。汉宫已荆棘，此地生何为。

既无膏火用，虚名徒自欺。
独酌清溪江石上寄权昭夷
李白（唐代）

我携一樽酒，独上江祖石。
自从天地开，更长几千尺。
举杯向天笑，天回日西照。
永愿坐此石，长垂严陵钓。
寄谢山中人，可与尔同调。
送欧阳主簿赴官韦城四首
苏轼（宋代）

凤雏骥子日相高，白发苍颜笑我曹。
读遍牙签三万轴，却来小邑试牛刀。
出处年来恨不齐，一樽临水记分携。
江湖咫尺吾将老，汝颍东流子却西。
白马津头春水来，白鱼犹喜似江淮。
使君已复冰堂酒，更劝重新画舫斋。
道傍垂白定沾巾，正似当年绿发新。
故国依然乔木在，典刑复见老成人。
延平江上呈吴国华先生
陈渊（宋代）

青山如伟人，可望不可制。屹然瞰碧流，龙翔虎豹视。

春风何时来，草木舞深翠。禽鸟暖相依，飞鸣得真意。

谁言静无作，坐致无边利。愿言斩茅茨，结室傍荟蔚。

且要观此身，功业亦细事。
送客二首
雍陶（唐代）

与君同在少年场，知己萧条壮士伤。

可惜报恩无处所，却提孤剑过咸阳。

行人立马强盘回，别字犹含未忍开。

好去出门休落泪，不如前路早归来。
偈颂八十七首
释慧开（宋代）

烂柴头，火一团。
急著眼，莫颟顸，
星在枰兮不在盘。
和君实姚黄玉玲珑二品牡丹二首 其一
范纯仁（宋代）

洛城花美四方归，独有姚黄得见稀。曾入黼闱参近侍，分明新染赭黄衣。
续感兴二十五首 其十三
方一夔（宋代）

大化差不齐，人事固多缪。纷纷骋牙角，日夜齧且斗。

所以椅桐中，徘徊束孤咮。人情随盛衰，世途迭起仆。

天命有定分，气数安能囿。去去息吾驾，西山老危岫。
寄山阴单骏如
董以宁（清代）

闻说山阴好，回樯镜里旋。万家依碧树，百道下红泉。

况有高贤在，应多胜事传。明年风雪夜，须待子猷船。
治圃杂书二十首
方回（元代）

灯花昨夜饶，喜事集今朝。
新立蒲萄架，初尝枸杞苗。
天清诗眼豁，春暖酒痰消。
更复得奇石，数峰昂碧霄。
送亲宗古住西山崇报 其二
释月涧（宋代）

法道如今危未危，老眸近觉泪沾颐。期君硬著腕头力，一发千钧在此时。
送中书潘舍人省上二首
苏籀（宋代）

紫微鸡省待论思，少作英辞寤柬奇。
高浪驾天输朗汉，紫霄即日奋长离。
然明东里今同道，德裕封敖适此时。
应笑迂慵畸已甚，呜呼鹤巘缀蝉枝。
次韵和彦章池上之作二首 其一
洪刍（宋代）

官闲发兴清，水远觉空明。玉局思无限，青蘋风自生。

鱼荷翻暮色，蝉树带秋声。云黑斜阳外，遥知雨又晴。
小园纳凉简子正侍御
薛蕙（明代）

晚夏歊蒸气倍骄，小园清旷暑全消。玉壶日映冰呈露，纨扇风全月动摇。

窗下素床横绿绮，阶前锦石覆红蕉。草堂事事堪娱客，祗苦高人不可招。
蓦山溪
黄人杰（宋代）

翠环惊报，叶底梅如弹。小摘试尝看，齿微酸、生香不断。烟丸露颗，肥得颊儿红，还欲近，浅黄时，风雨摧残半。何如珍重，剩着冰盘荐。持酒劝飞仙，似江梅、累累子满。饶将风味，成就与东君，随鼎鼐，着形盐，早趁调羹便。
沁园春·有鹤东来
佚名（宋代）

有鹤东来，鸣而向余，借篇寿词。道临皋亭下，坡仙曾梦，锦宫城里，清献常携。山斗才名，冰霜节操，苏赵如今重见之。生申旦，正菊花开後，橙子黄时。自从枳棘鸾栖。何尚泛芙蓉绿水池。便来归西掖，坐看红药，也应天禄，书照青藜。顾我鸡群，来陪燕贺，且祝千年寿与齐。樽前鹤，乃翩跹起舞，来上瑶卮。
大清河舟行
王烻（清代）

一棹无行李，容与旷渺间。水平赴堤阔，天远引帆间。

小憩篷栖燕，孤明沙立鹇。却看车马客，尘土满征颜。
九日太史何龙友文学马伯起暨同丈过集 其一
李孙宸（明代）

燕山秋欲暮，摇落思难裁。共是他乡客，宁忘九日杯。

悲秋翻恨雁，怀土懒登台。却忆龙山会，狂歌意转哀。
与庾冰诗
孙绰（魏晋）

浩浩元化，五运迭送。昏明相错，否泰时用。数钟大过，乾象摧栋。

惠怀凌构，神銮不控。

德之不逮，痛矣悲夫。蛮夷交迹，封豕充衢。芒芒华夏，鞠为戎墟。

哀兼黍离，痛过茹荼。

天未忘晋，乃眷东顾。中宗奉时，龙飞廓祚。河洛虽堙，淮海获悆。

业业意兆，相望道著。

天步艰难，蹇运方资。凶羯稽诛，外忧未夷。矧乃萧墙，仍生枭鸱。

逆兵累遘，三缠紫微。

远惟自天，抑亦由人。道苟无亏，衅故曷因。遑遑遗黎，死痛生勤。

抚运怀□，天地不仁。

烝哉我皇，哲嶷自然。远□隆替，思怀普天。明发询求，德音遐宣。

临政存化，昵亲尊贤。

亲贤孰在，实赖伯舅。卓矣都乡，光此举首。苟云至公，身非己有。

将敷徽猷，仰赞圣后。

义存急病，星驾路次。穆尔平心，不休不悴。险无矜容，商无凌气。

形与务动，志恬道味。

余与夫子，分以情照。如彼清风，应此朗啸。契定一面，遂隆雅好。

弛张虽殊，宫商同调。

无湖之寓，家子之馆。武昌之游，缱绻夕旦。邂逅不已，同集海畔。

宅仁怀旧，用忘侨叹。

晏安难常，理有会乖。之子之性，惆怅低徊。子冲赤霄，我戢蓬黎。

启兴歧路，慨矣增怀。

我闻为政，宽猛相革。体非太上，畴能全德。鉴彼韦弦，慎尔准墨。

人望在兹，可不允塞。

古人重离，必有赠迁。千金之遗，孰与片言。励矣庾生，勉踪前贤。

何以将行，取诸斯篇。
苏刑部自湖北移漕淮南
郑獬（宋代）

先公道义交，晚得苏公佐。
俾予往拜之，兄事安敢堕。
漂忽十五年，日月如旋磨。
近佩荆州符，吏牍方自课。
苏侯乃外台，庶几容谬懦。
若获巨木阴，似翳桑下饿。
相约待秋深，事隙得高卧。
风洒渚宫凉，碧溪绝尘涴。
穿林或倦行，拂石还分坐。
夙怀讵彷佛，幽事信坎坷。
除书走马来，换节长淮左。
嗟予踽踽游，有唱期谁和。
楚老遮郭门，扳留知不可。
别酒虽无欢，归帆幸少垛。
苏侯贤大夫，历数今谁过。
议论抵庙堂，有力莫能破。
挺如白玉圭，棱角不可挫。
大匠斲明堂，宜居左右个。
犹驰使者车，挟策均万货。
淮人久焦枯，苏息在欬唾。
倾酒吐长言，遥为淮人贺。
对雪
齐己（唐代）

松门堆复积，埋石亦埋莎。为瑞还难得，居贫莫厌多。

听怜终夜落，吟惜一年过。谁在江楼望，漫漫堕绿波。
江陵节度阳城郡王新楼成王请严侍御判官赋七
杜甫（唐代）

楼上炎天冰雪生，高飞燕雀贺新成。碧窗宿雾濛濛湿，
朱栱浮云细细轻。杖钺褰帷瞻具美，投壶散帙有馀清。
自公多暇延参佐，江汉风流万古情。
齐州北水门记
曾巩（宋代）

济南多甘泉，名闻者以十数。其酾而为渠，布道路，民庐官寺无所不至，潏潏分流，如深山长谷之间。其汇而为渠，环城之西北，故北城之下疏为门，以泄之。若岁水溢城之外，流潦暴集，则常取荆苇为蔽，纳土于门，以防外水之入。既弗坚完，又劳且费。至是始以库钱买石僦民为工。因其故门垒石为两涯，其深八十尺，广三十尺，中置石揵，柝为二。门、扃皆用木，视水之高下而闭纵之。于是外内之水，禁障宣通，皆得其节。人无后虞，劳费以熄。

其用工始于二月庚午，而成于三月丙戌。董役者，供备库副使驻泊都监张如纶，右侍禁兵马监押伸怀德。二人者，欲后之人知作之自吾三人者始也，来请书，故为之书。是时熙宁五年壬子也。太常博士充集贤校理知齐州军事曾巩记。
送孔提举航海归曲阜
袁凯（明代）

宣尼老孙子，白祼更长身。
家世谁能念，干戈独爱贫。
未闻兴礼乐，还似泣麒麟。
今日乘桴去，鱼龙莫恼人。
渔家傲
可旻（宋代）

逢渠。

为厌娑婆求净土。驰情送想存朝暮。谁信不劳移一步。西方去。楼台隐隐云深处。

珠纲为光华作雨。金沙布地无尘土。怎不教人思去路。心专注。坐观落日如悬鼓。
鹧鸪天
葛长庚（宋代）

雨过山花向晚香。烟丝空翠柳微茫。旧家丹灶何人葛，今日帘微阿姥黄。

犀角枕，象牙床。椰心织簟昼生凉。杯行无算何曾醉，不觉罗浮日月长。
送邹尚宾作宰于饶平
林瀚（明代）

濂江江上早潮平，载酒题诗送远行。梓里曾推邹邴志，花封莫让鲁恭名。

日斜岐路蝉琴咽，云净秋风雁字横。为语黄堂游子道，好将清白绍家声。
徐梅涧先生授余琴予写曲调之意赋诗九章修禊 其四 玉树临风
乌斯道（明代）

皎皎庭前树，温温如绿玉。春风发欣荣，春雨为膏沐。

橘华净相妍，瑶草纷相属。岂非方壶中，光彩同煜煜。

凤鸟何从来，睥睨下朝旭。
雨后慰池上芙蓉
徐贲（元代）

池上新晴偶独过，芙蓉寂寞照寒波。
相看莫厌秋情薄，若在春风怨更多。
水调歌头 寿范帅
佚名（宋代）

三楚诗书帅，人物压中州。飘飘青琐，典刑蜀国旧风流。

小袖玉堂挥手，来拥元戎十乘，红旆照青油。尺一唤归去，名久在金瓯。

倚春声，赓水调，倩歌喉。登龙旧客，只回误上武陵舟。

正是蟠桃开也，特向尊前为寿，一醉一千秋。携取此花去，还侍玉宸游。
彭泽狄梁公祠
赵抃（宋代）

贤正屯蒙日，阴邪会用时。人从万死过，谁肯一言危。

毒意回天后，忠诚荐柬之。复唐三百载，留得枕江祠。
【仙吕】点绛唇
白朴（元代）

金凤钗分，玉京人去，秋潇洒。晚来闲暇，针线收拾罢。
【幺篇】来倚危楼，十二珠帘挂，风箫飒。雨晴云乍，极目山如画。
【混江龙】断人肠处，天边残照水边霞。枯荷宿鹭，远树栖鸦。败叶纷纷拥砌石，修竹珊珊扫窗纱。黄昏近，愁生砧杵，怨入琵琶。
【穿窗月】忆疏狂阻隔天涯，怎知人埋冤他。吟鞭袅青骢马，莫吃秦楼酒，谢家茶，不思量执手临歧话。
【寄生草】凭阑久，归绣帏，下危楼强把金莲撒。深沉院宇朱扉亚，立苍苔冷透凌波袜。数归期空画短琼簪，揾啼痕频温香罗帕。
【元和令】自从绝雁书，几度结龟卦。翠眉长是锁离愁，玉容憔悴煞。自元宵等待过重阳，甚犹然不到家。
【上马娇煞】欢会少，烦恼多，心绪乱如麻。偶然行至东篱下，自嗟自呀，冷清清和月对黄花。
吴门送汾阳刘明府往宣州旧治
吴屯侯（清代）

宦迹君何滞，他乡且作归。兵荒征路险，贫病别人稀。

晚驿兼云宿，秋帆带叶飞。南陵旧山色，应待谢玄晖。
赠宋省元巍荐经义
李昴英（宋代）

义和传来见一班，少年笔力老孱颜。
根源有学皆堪味，首尾无瑕孰敢删。
工要前篇人易取，说须两段意相关。
森森天骨晶光缥，去必轩腾十二闲。
西江月（席上劝彭舍人饮）
陈师道（宋代）

楼上风生白羽，尊前笑出青春。破红展翠恰如今。把酒如何不饮。

绣幕灯深绿暗，画帘人语黄昏。晚云将雨不成阴。竹月风窗弄影。
花下小酌
陆游（宋代）

云开太华插遥空，我是山中采药翁。
何日胡尘扫除尽，敷溪道上醉春风。
玉清公主挽歌（代宗之女）
张谓（唐代）

学凤年犹小，乘龙日尚赊。初封千户邑，忽驾五云车。

地接金人岸，山通玉女家。秋风何太早，吹落禁园花。
初发梁泽
刘摰（宋代）

蒲侧荷翻小雨收，鲈莼高兴满扁舟。云稀树色偏宜晚，天借湖光剩占秋。

孤鹜落霞闲上下，红莲白鹭各风流。此行说与同樽酒，南国江山尽旧游。
缘识
宋太宗（宋代）

早起阶前雪，萦丛压竹欹。
行人迷失路，粉壁晃书帏。
水村即事示诸从子
钱秉镫（清代）

近水山都小，穿湖路尽通。
帆低归浦雨，伞敌到家风。
门绣苍苔涩，堤号老树空。
全家生活计，都在淼茫中。
雨中有怀
胡仲弓（宋代）

几度怀人风雨中，篝灯坐待鼓三通。
寸心同指长江水，君向西流我向东。
二月晦日留别鄠中友人
贾岛（唐代）

立马柳花里，别君当酒酣。
春风渐向北，云雁不飞南。
明晓日初一，今年月又三。
鞭羸去暮色，远岳起烟岚。
赏心亭
罗必元（宋代）

胜心分明可赏心，江山满目饱登临。
洛阳黯淡烟云远，多少英雄泪染襟。
泛洞庭
赵汝燧（宋代）

解维武陵岸，江肥雨新止。兼程趋洞庭，势疾建瓴比。

银光吞上下，莫辨天与水。我乃航其间，滉瀁藉一苇。

吏尘贮两袖，到此划湔洗。黄昏打头风，洪波半空起。

舟子惶束手，喧呼互排诋。有篙无处著，有缆无地舣。

铁索二百丈，牵猫卧沙底。进难退不可，簸弄任所以。

巨浪声洪钟，合力撞舟尾。一撞心一折，通夕不知几。

刻烛验天明，狂势稍披靡。卷索急飞橹，半昼见涯涘。

危命脱针孔，再生自今始。人言岳州程，风便五日耳。

漂滞费半月，初意所不拟。粉堞俄在眼，层楼九霄峙。

凭栏气方豁，东望酸彻髓。前日我片帆，掀舞怒涛里。

羊肠百八盘，行路难如此。今知惊浪上，羊肠尚可履。

在家贫亦好，身安门扫轨。鼾鼻喧午窗，风波尽千里。
秋日赴阙题潼关驿楼
许浑（唐代）

红叶晚萧萧，长亭酒一瓢。
残云归太华，疏雨过中条。
树色随山迥，河声入海遥。(随山 一作：随关)
帝乡明日到，犹自梦渔樵。
西村劳农
陆游（宋代）

川云散尽十分晴，缭出溪头信意行。
片片飞花随步远，离离芳意上墙生。
村深日暖单衣爽，路转沙平两履轻。
膰肉芬香坊酒酽，因来聊得饷春耕。
次韵答阵梦锡十首
陈造（宋代）

诗人锋铓不可触，瞢揽鲸牙撩虎须。
飞来此编更作意，诗行快对夔州图。
听妻弹别鹤操
元稹（唐代）

别鹤声声怨夜弦，闻君此奏欲潸然。

商瞿五十知无子，更付琴书与仲宣。
花非花
计南阳（明代）

同心花，合欢树。四更风，五更雨。画眉山上鹧鸪啼，画眉山下郎行去。
预作消寒九集次艾臣吏部韵四首 其三
曹家达（清代）

乔木烽烟变，津门遗故家。文章付刍狗，身世感抟沙。

北雁无消息，东侯有咄嗟。争池多石李，几度閧沤麻。
送人还山
区大相（明代）

君从山中来，复向山中去。长啸谢人群，浊世不可住。

夜雨长瑶草，晨风送鸾驭。以我一片心，挂向瑶台树。
丁亥寿药房先生四首 其二
陆文圭（元代）

蜀苑梅花号两龙，千年矫立受霜风。若为健步能移取，远供寒香寿乃翁。
吴门春雨
高蟾（唐代）

吴甸落花春漫漫，吴宫芳树晚沈沈。

王孙不耐如丝雨，罥断春风一寸心。
耆英会
席汝言（宋代）

壮岁尘埃禄事牵，老归重到旧林泉。
曾无勋业书青史，偶向康宁养老年。
自分杜门居陋巷，敢期序齿预公筵。
更惭形秽才凉薄，不称图真接钜贤。
题陈氏所藏著色山水图
贡奎（元代）

独卧晓慵起，梦中千万山。
推窗烟云满，一笑咫尺间。
袅袅美人妆，金碧粲笄鬟。
素波净如镜，绿蘋点溪湾。
美哉笔墨工，貌此意度闲。
孤禽立圆沙，渔舟远来还。
我方厌闤市，坐对忘朝餐。
安得林下扉，深居长掩关。
登楼诸山忽不见盖为云雾所隐
王鏊（明代）

蜃嘘台阁倏然生，鳌背蓬壶流不住。我家楼子岂亦然，点点遥峰天际露。

朝来一望忽失之，极目苍苍但烟雾。当时何处忽飞来，夜半何人偷负去。
九日
陈造（宋代）

樽俎天风度，亭高眼界宽。
江山对吹帽，烟雨入凭栏。
蚁酒倾灵液，霜花碎辟寒。
乐长回过雁，香细霭双狻。
乐事酬佳节，千金命一欢。
灯前唤归骑，星汉已阑干。
偈颂一百三十三首 其九十九
释居简（宋代）

半月出去，鼻孔不见眼睛。一日归来，眼睛不见鼻孔。
满江红（大热卧疾，浸石种蒲，强作凉想）
朱敦儒（宋代）

竹翠阴森，寒泉浸、几峰奇石。销畏日、溪蒲呈秀，水蕉供碧。筠簟平铺光欲动，纱B23B高挂空无色。似月明、萍叶起秋风，潇湘白。

不敢笑，红尘客。争肯羡，神仙宅。且披襟脱帽，自适其适。靖节窗风犹有待，本初朔饮非长策。怎似我、心闲便清凉，无南北。
八十四岁吟
丘葵（宋代）

百年尚有一十六，天不穷人人自穷。
未解寡尤并寡悔，若为知至又知终。
如真可死何妨死，欲养不中那得中。
无可奈何委诸命，狂澜终久必须东。
寓目
孔武仲（宋代）

啾啾黄雀在枝间，岁晚荒郊怨苦寒。
容易惊飞无处所，人家曾借画图看。
送张南史
戴叔伦（唐代）

陋巷无车辙，烟萝总是春。贾生独未达，原宪竟忘贫。

草座留山月，荷衣远洛尘。最怜知己在，林下访闲人。
送从弟郢东归
孟郊（唐代）

尔去东南夜，我无西北梦。谁言贫别易，贫别愁更重。

晓色夺明月，征人逐群动。秋风楚涛高，旅榜将谁共。
新池答问
陈宓（宋代）

即宅见湖，移园就宅。
以果易谷，以宽补窄。
以娱亲姻，以燕宾客。
曰田曰园，孰失孰得。
寄浙东韩八评事
杜牧（唐代）

一笑五云溪上舟，跳丸日月十经秋。鬓衰酒减欲谁泥，

迹辱魂惭好自尤。梦寐几回迷蛱蝶，文章应解伴牢愁。

无穷尘土无聊事，不得清言解不休。
歌舞
李商隐（唐代）

遏云歌响清，回雪舞腰轻。只要君流眄，君倾国自倾。
见子大后寄
苏泂（宋代）

相过自一奇，归去复相思。
柳上已春意，屏间如杜诗。
山川佳甚处，人物眇然时。
爱重非金玉，微君不我知。
结交行
强至（宋代）

贵友高车照簪组，富友黄金轻粪土。
二友方论富贵交，以漆倾粪入心腑。
一朝金尽囊无馀，门前不见簪组车。
贵人今车底似昔，早失黄金旧时客。
由来结交要势均，一轻一重难为人。
滔滔世上耳馀辈，寂寥管鲍今埃尘。
交情以势不以义，今日虽同明日异。
君子结交自有持，贱贫富贵不我移。
明发窄溪晚次严州
杨万里（宋代）

夕照落帆乌石滩，朝来解缆窄溪边。
篙师好语君知否，一日风行两日船。
送胡彦师职方迎亲赴阙二首 其二
葛胜仲（宋代）

簪笔文昌作望郎，暂抛台史护衣香。摛辞曾是金声奖，程奏亲逢玉色康。

禄洎千钟荣滫瀡，图分九服职封疆。到都右衮如相问，为说飘流鬓已霜。
送胡叔献被召二首
刘克庄（宋代）

君去闽山亦动容，即今岁俭更民穷。
有豺当道凭谁问，无凤鸣阳恐国空。
莫放钦夫归岳下，岂容子骏久京东。
传闻玉座筹边急，颇牧何妨在禁中。
回雁峰
毛会建（明代）

山到衡阳尽，峰回雁影稀。更怜归路远，不忍更南飞。
登无锡北楼（一作皇甫冉诗）
郎士元（唐代）

秋兴因危堞，归心过远山。风霜征雁早，江海旅人还。

驿树寒仍密，渔舟晚更闲。仲宣何所赋，只欲滞柴关。
杂曲歌辞 其四
王建（唐代）

闻身强健且为，头白齿落难追。准拟百年千岁，能得几许多时。
见王宣子侍郎二首
杨万里（宋代）

不作伾文客，投闲可得辞。
高名真自累，了事竟成痴。
到底须良匠，非渠更阿谁？
莫嫌风雪恶，要试岁寒枝。
病中送春二首 其一
沈春泽（明代）

带雨携愁泪满襟，芳春飘泊最沈吟。去随流水无心问，别向空床有梦寻。

浅紫深红踪迹远，微风细雨路歧深。浑如执手临南浦，肠断徐娘碧玉簪。
句
蒋堂（宋代）

离堆山外更西去，应入白云餐蕨薇。
见事
陆游（宋代）

流光莫恨去联翩，见事还疑胜昔年。
细改新诗须枕上，少留剧饮待花前。
阴阴竹坞安茶灶，浅浅苹汀著钓船。
物外家风吾岂敢，散人名号亦充员。
夜听无咎文潜对榻诵诗响应达旦钦服雄俊辄用
邓忠臣（宋代）

连床交语响舂容，激楚评骚彻晓钟。
绕宅金丝神共听，满潭雷雨剑初逢。
信知自有江山助，便欲长操几仗从。
俱是年家情不浅，依兰应许丐香浓。
和黄立轩梅诗十首 其九
萧立之（宋代）

八表同昏江换陆，孤山今日又花时。感时溅泪无人见，只有当年杜老知。
政和二年三月廿四日鄜延帅府大阅即席呈献帅座贾公凯歌 其二
杨景（宋代）

奏罢清笳听凯歌，行启细柳拂彫戈。征人尽道从军乐，城上黄云喜气多。
西山滴水岩二首 其一
崔子忠（明代）

入不知高下，山春水似秋。星河平地看，鸡犬半天游。

洞腹藏元气，山根养洑流。白云朝出宿，知是绕神州。
戏简郑广文虔，兼呈苏司业源明
杜甫（唐代）

广文到官舍，系马堂阶下。醉则骑马归，颇遭官长骂。

才名四十年，坐客寒无毡。赖有苏司业，时时与酒钱。
黄颍州挽词三首 其一
黄庭坚（宋代）

恭惟同自出，累世复通家。惠沫沾枯涸，忠规补过差。

胸中明玉石，仕路困风沙。尚有平生酒，秋原洒菊花。
陈所斋挽诗 其一
林希逸（宋代）

胸涵万卷笔如虹，四海应无两所翁。身老肯疑询有鬼，眼高不许宪交公。

祇缘命薄非才薄，信是文穷与学穷。班路重来终一簿，予麾亦不到莆中。
石榴
孔武仲（宋代）

造物巧雕锼，殷勤在石榴。
中妍宁暴露，外稳不轻浮。
露液甘凝蜜，琼房密贮秋。
非徒适人口，饤坐亦风流。
秋雨吟
刘致（元代）

湿萤闪光飞不起，八尺风漪夜如水。仙姝不眠肌骨清，起驭夜凉吹玉笙。

曲中忽作孤凤鸣，天帝感泣秋雨零。旱龙暍死嗟莫及，坐见扶桑落叶湿。

前溪水高龙夜吟，不管西郊老农泣。
骝狮岭
上官彦宗（宋代）

远望轻云绝顶浮，泉声山色破牢愁。
当年曾有幽栖客，坐对春风万壑流。
冬至日约汤伯繁游观音山风雨不果
徐世勋（清代）

避俗约游山，一勺清泉冷。蜡屐已安排，风雨勿交并。

卧听淋浪声，寒镫澹孤影。胶胶荒鸡鸣，怀人发深省。
赠大毛子
屈大均（明代）

煌煌太华荷，玉颜照万方。昔余乘白云，攀折日翱翔。

国风乐不乘，小雅哀无伤。恭承皇降衷，好色成文章。

审声知清浊，听曲辨兴亡。吾子乃延陵，聪明不可当。

子为清庙瑟，神人久和康。朱弦而疏越，吾其继后行。
赠王筌
龚原（宋代）

华阳新报便门板，应为高人受箓来。试问玉门砂远近，未饶元放是仙才。
采芹亭
方蒙仲（宋代）

宜月宜风还宜雪，烟雨冥蒙景更宜。
说与客来休剥啄，先生长是倚阑时。
李子永赴溧水，过吴访别，戏书送之
范成大（宋代）

万壑断流冰塞川，千岩森玉雪漫天。
匆匆叶县双凫舄，换却山阴访戴船。
犯寒书剑出春萝，风雪桥边得句多。
牒诉缤纷似烟海，梅花时节奈君何。
樊将军庙
汪遵（唐代）

玉辇曾经陷楚营，汉皇心怯拟休兵。

当时不得将军力，日月须分一半明。
薄媚（第七煞衮）
董颖（宋代）

王公子。青春更才美。风流慕连理。耶溪一日，悠悠回首凝思。云鬟烟鬓，玉珮霞裾，依约露妍姿。送目惊喜。俄迂玉趾。

同仙骑。洞府归去，帘栊窈窕戏鱼水。正一点犀通，遽别恨何已。媚魄千载，教人属意。况当时。金殿里。
宿宅与王专魏野洎用晦上人因成联句
王闢（宋代）

夜浅月未生，春寒雪犹在。
吴僧携古琴，来与山人会。
诗心有是非，禅话无慷慨。
高鸿自冥冥，弋者复何害。
春日风雨中
戴复古（宋代）

潇潇风雨闭柴门，年纪衰颓病着身。
大似梁鸿居海曲，略如公着卧漳滨。
三春晴暖无多日，一世安闲有几人。
闻道明朝新醖熟，不妨祭灶请比隣。
题长洲张氏舍壁
庄绰（宋代）

昔年随牒佐边侯，愁望长安向戍楼。
今日衰颓来泽国，又看烽火照长洲。
逍遥咏
宋太宗（宋代）

道法穷来理甚玄，知之修炼口亲传。
栖真有象藏鸟兔，自在遨游本地仙。
赤水华池须是秘，黄牙宝鼎要精研。
灵胎变化无相克，龙虎升腾论汞铅。
清公山房
顾璘（明代）

斜日高台霁景鲜，共超尘界望诸天。虚檐直架长松外，古塔平临落雁前。

野烧山河千劫地，秋风禾黍万家田。岩僧阅世头今白，端坐蒲团说往年。
谒延平王庙 其三
蔡德辉（清代）

森严刁斗拥熊罴，赏罚分明未足奇。只望一身存胜代，敢将两岛抗全师。

图开赤嵌形堪踞，业复朱家势莫支。智力难争天命在，多君风调俨须眉。
偈颂一百二十三首
释崇岳（宋代）

年年此日泼恶水，个事从悉达多起。
自云遍界独称尊，后代儿孙谁管你。
寄伯宣尚书士常吏侍二首
方回（元代）

林下休官已七年，新闻偶到白云边。
一时人物归司命，二老儒臣筦吏铨。
严子钓台跧旧隐，山公启事玷群贤。
驱驰力尽心徒在，聊信归鸿寄短篇。
寿定叟弟
张栻（宋代）

闻说清朝对紫宸，君王侧席屡咨询。
惟应民瘼开陈切，故遣分符验抚循。
燕堂闲坐
邵雍（宋代）

天网疏难漏，世网密莫通。
我心久不动，一脱二网中。
高竹漱清泉，长松迎清风。
此时逢此景，正与此心同。
与简禅人
释正觉（宋代）

虚明道洗壮心秋，畦服蒙颅下板头。
定起要看星汉兔，回机失却雪山牛。
张公洞
程俱（宋代）

昔年京江夜，飞梦投云山。仍追谪仙老，啸咏层崖巅。

左盼俯无地，苍峦生紫烟。当时赋幽赏，妙境竟莫宣。

今我来自东，扶桡漾荆川。饱闻张公洞，怪绝骇所传。

聊从二三子，一结青山缘。北灵敞奇观，下瞩壶中天。

恍然惊昨梦，了了堕我前。仄径缭危栈，重扃护灵渊。

奇礓互圾倚，侧洞时钩穿。初疑天台聚，纳此一室间。

夸娥运神化，不隘亦不颠。又疑清都客，翩然下云軿。

幢旄俨行立，导从森蝉联。丹梯香雾湿，玉室珠璎悬。

撑虚一柱屹，戴重三能骞。铅灶久已冷，青骡那可鞭。

香坛望八景，东晨开五便。坡陀忽度险，宛转漫无边。

或深如列厦，或迮才容肩。高跻乍扪顶，偊步欲垫泉。

不知行远近，一步目九迁。噫嘻此天设，端在太古先。

恨无少陵手，写之黄绢篇。聊书梦中梦，投笔一粲然。
雪峰空长老求赞
释宗杲（宋代）

慧空抓著吾痒处，吾尝劄著伊痛处。
痛处痒，痒处痛，
不与千圣同途，岂与衲僧共用。
莫言扫帚竹时无钱筒，蒿枝丛林无梁栋。
虽然家丑不可外扬，也要诸方眼目定动。
而今各自不得已，一任画出这般不唧{左口右留}底老冻{左鼻右上鸟下瓜}。
但将悬向壁角落头，使来者瞻之仰之。
昼夜六时烧兜楼婆力迦沈水栴檀之香，作七代祖翁之供。
虚舟
释惟一（宋代）

内亦空兮外亦空，不施橹棹不张蓬。
听它东去又西去，谁管漫天鼓黑风。
悲歌行
陆游（宋代）

读书不能遂吾志，属文不能尽吾才。
远游方乐归太早，大药未就老已催。
结庐城南十里近，柴门正对湖山开。
有时野行桑下宿，亦或恸哭中途回。
檀公画计三十六，不如一篇归去来；紫驼之峰玄态掌，不如饭豆羹芋魁；腰间累累六相印，不如高卧鼻息轰春雷。
安得宝瑟五十弦，为我写尽无穷哀！
杂曲歌辞。夜夜曲
贯休（唐代）

蟪蛄切切风骚骚，芙蓉喷香蟾蜍高。

孤灯耿耿征妇劳，更深扑落金错刀。
赞蓑衣道人
释法薰（宋代）

佯狂混迹养天和，上界其如官府多。
暑了又寒寒又暑，一蓑衣外更无他。
借住刘宸宠小斋姚彦襄庚尧
陈函辉（明代）

依刘偶尔寓于青，有客翩翩访独醒。三宿何烦频载酒，一灯好共细谈经。

竹林屡把君家臂，兰社初邀地主灵。自此往来幽性熟，会须下马指银瓶。
春日怀历阳后园游兼寄宣城天使
林逋（宋代）

昔年行乐伴王孙，事尽清狂是后园。
一榻竹风横懒架，半轩花月到顽盆。
佳人暗引莺言语，芳草闲迷蝶梦魂。
今日凄凉旧春色，可堪烟雨近黄昏。
减字木兰花·云鬟倾倒
苏轼（宋代）

云鬟倾倒。醉倚阑干风月好。凭仗相扶。误入仙家碧玉壶。连天仗草。下走湖南西去道。一舸姑苏。便逐鸱夷去得无。
天台福圣观
张无梦（宋代）

天台瀑布落青天，观在天台瀑布边。
道士只今烧药处，仙翁曾是种芝田。
龙居古洞遗残雨，鹤出高巢点破烟。
暂别灵溪游五岳，不知重到又何年。
送兰花与毛正仲运使 其一
释道潜（宋代）

幽姿冷艳匪夭饶，曾伴灵均赋楚骚。今日移根庭下植，可无佳句与挥毫。
谢韩监芍药
张栻（宋代）

一年春事雨声里，十里扬州梦想边。
眼底名花烦折赠，君家风物自嫣然。
閒居二首 其二
唐庚（宋代）

细细敲门细细应，老翁方曲昼眠肱。鱼陂旧种千头鲙，桑径新眠十亩缯。

菜足尚堪分地主，米馀翻欲供邻僧。平生雅有乘桴兴，咫尺沧溟去未能。
玉泉山杂咏十六首 其十五 迸珠泉
弘历（清代）

青蒲戟戟石磷磷，错落倾来万斛珍。最是松风萝月下，夜深仿佛见鲛人。
胡笳歌，送颜真卿使赴河陇
岑参（唐代）

君不闻胡笳声最悲，紫髯绿眼胡人吹。吹之一曲犹未了，
愁杀胡兰征戍儿。凉秋八月萧关道，北风吹断天山草。
昆仑山南月欲斜，胡人向月吹胡笳。胡笳怨兮将送君，
秦山遥望陇山云。边城夜夜多愁梦，向月胡笳谁喜闻。
贺邓璠使君正拜袁州
彭蟾（唐代）

六年惠爱及黎甿，大府论功俟陟明。尺一诏书天上降，

二千石禄世间荣。新添画戟门增峻，旧蹑青云路转平。

更待皇恩醒善政，碧油幢到郡斋迎。
抚州节推萧学易衙宇一新
戴复古（宋代）

掇取高科如拾芥，爱君才调望君深。莫誇书判居莲幕，要把文君入禁林。

华屋修成官满去，好诗改定客来吟。西窗共对萧萧竹，不负三杯话此心。
六月十三日寿陈子徽太博十首以无官一身轻有
戴表元（宋代）

骄云散飞雨，随风为有无。
老农终岁日，望施在须臾。
平生官田粟，长此礼义躯。
置之且勿戚，一饱任妻孥。
到宣武三十韵
李绅（唐代）

七月趋梁苑，三年谢尹京。旧风除物蠹，新律奉师贞。

龙节双油除，蛇矛百练明。跃鱼连后旆，腾虎耀前旌。

路转金神并，川开铁马横。拥旄差白羽，分辔引红缨。

在浚风烟接，维嵩巩洛清。贯鱼奔骑疾，连雁卷行轻。

烟垒风调角，秋原雨洗兵。宿云看布甲，疏柳见分营。

鼓彻通宵警，和门候晓晴。虎符三校列，鱼胄万夫迎。

弄马猿猱健，奔车角牴呈。驾肩傍隘道，张幕内连楹。

森戟承三令，攒戈退一声。及郊知雨过，观俗辨风行。

望宋怜思女，游梁念客卿。义夫留感激，公子播英名。

泽广豚鱼洽，恩宣岂弟生。善师忘任智，中略在推诚。

式宴歌钟合，陈筵绮绣并。戏鼙千卒跃，均酒百壶倾。

乐与师徒共，欢从井邑盈。教通因渐染，人悦尚和平。

授钺惭分阃，登坛荷列城。虚裘朝独坐，雄剑夜孤鸣。

白发侵霜变，丹心捧日惊。卫青终保志，潘岳未忘情。

期月终迷化，三年讵有成。惟看波海动，天外斩长鲸。
同叔用宿子之家
吕本中（宋代）

老足交亲薄，江晁尔独贤。文章未遽绝，岁月成堪怜。

薄酒宁非道，寒灰却会禅。犹须五湖口，风雨夜同船。
过金陵四首
苏泂（宋代）

老树前头柿叶红，又骑瘦马立西风。
江山未必侬能认，却被江山认得侬。
满江红 寿留守正月初三
刘仙伦（宋代）

凤历更端，才信宿、年华方好。深院宇、祥风飘荡，瑞烟缭绕。

闻道院侯当诞日，欢声解压春寒峭。更九衢、烟火近元宵，闻嬉笑。

人正在，蓬莱岛。烧绛蜡，斟清醥。听清歌艳曲，一声云杪。

奠枕江淮无一事，留都宫殿千门晓。看赐环、千岁侍院王，人难老。
拟子卿寄李都尉
方苞（清代）

汎桴委惊湍，隈隈任所触。大冶自镕金，焉能顺其欲。

羁鸿隐朔漠，飞翔翼常缩。独鹤栖瑶林，长鸣念溪谷。

不闻鸾凤音，时恐鹰鹯伏。百年会有尽，沈忧日夜续。

寸心遥相望，万里见幽独。
虞美人（大红桃花）
刘辰翁（宋代）

鞓红干色无光霁。须是鲜鲜翠。翛然一点系裙腰。不著人间金翛、恐难销。

英英肯似焉支贵。漫脱红霞帔。落时且勿涴尘泥。留向天台洞口、泛吾诗。
丁巳正月二十日香山生日集十发盦用香山喜入新年韵分赋
何廷俊（清代）

摇落关河几旧臣，新年诗酒过中旬。移情海水曲中趣，照眼花枝劫外身。

洛社衣冠追往事，长沙风景聚骚人。斋名天鹿瓶梅吐，好访桃源洞口春。
复用前韵赠祠部陈元舆
晁补之（宋代）

行乐曾闻戒迟暮，人生波上飞凫聚。
兰亭往事如过雨，山阴修竹空千古。
陈侯挥翰少年时，三赋声名动人主。
可是高才弃绳矩，自然采绣非针缕。
五十天南把一麾，犹得无襦歌叔度。
邂逅西城筑冶墟，王官继日车连户。
自言春晚洞庭归，日落江南得佳句。
倾盖何妨许如故，执鞭况是平生慕。
但忧笔陈困攻坚，傥许寻盟解围去。
秣陵道中
姜宸熙（清代）

浪迹非吾愿，远游思黯然。偶随瓜步雨，独上秣陵船。

画角吹残戍，饥乌噪野田。江乡春已尽，处处柳如烟。
到家
方岳（宋代）

路远都无信，灯花亦未知。
晴看寒食近，归及牡丹时。
亲却俱差健，儿犹不解痴。
在家贫亦好，雪梦几相思。
题金陵杂兴诗后八首 其五
薛师董（宋代）

扫阶杨柳败荷风，春晚秋初下观中。两度不能吟一句，愧君且说事匆匆。
次韵德孺感怀
李处权（宋代）

敝屣浮云世所难，谁堪走俗抗尘颜。
海鹏已激三千里，天马终归十二闲。
醉发杖藜云逐逐，香凝宴寝雨斑斑。
林泉久假皆吾有，何必捐金更买山。
念奴娇 其三 为白孟新仲调母夫人寿
毛奇龄（清代）

囗囗白下，叹何人、不识白家兄弟。长者贤良方就辟，仲学孝廉相继。

有母年高，北堂娱养，萱树长芬斐。及时捧檄，如君孝弟能几。

幸遇八十华辰，称觞远近，各具登堂礼。曾读前朝党锢传，二白齐名杜李。

滂母贤哉，从容告诫，籍籍盈人耳。风流无恙，百年今且伊始。
金缕曲 次韵，和湘江吟社探梅词
沈珂（清代）

遥指罗浮坞。却依稀、烟笼雨润，杏林桃渡。闻道江南风讯早，花著窗前几树。

是红豆星星初吐。破冻含娇将蜡送，岁寒心、不改冰霜度。

酬白雪，阳春赋。

板桥驴背寻诗去。忆当年、孤山旧梦，从头记取。茅舍竹篱甘寂寞，不耐人间徵羽。

寄相思、魂销驿路。试问几生修得到，结兰因絮果癯仙侣。

卿怜我，侬怜汝。
贫女咒水过海赞
释智愚（宋代）

柳枝活，盂水灵。一咒毒发，百川俱鸣。善财隔海觅不得，无数远山堆乱青。
哭吕衡州八郎中
窦巩（唐代）

今朝血泪问苍苍，不分先悲旅馆丧。人送剑来归陇上，

雁飞书去叫衡阳。还家路远儿童小，埋玉泉深昼夜长。

望尽素车秋草外，欲将身赎返魂香。
颂十玄谈·祖意
释印肃（宋代）

十圣那能达此宗，要须历劫道方通。
饥寒不认灯为火，空守门前草屋中。
上云内帅贾君
麻革（元代）

北极长虹掣，西垣太白高。千年知运圮，四海共兵鏖。

雾黑龙蛇斗，山昏虎豹嘷。石伤填海羽，波动负山鳌。

遗介潜寒渚，惊鼯走夜牢。江山留惨黯，天地入焄蒿。

众折思枝柱，初寒俟茧缫。明良逢庆会，乡曲得名豪。

梁栋因人出，艅艎为世操。安流欣鼓枻，奔浪独能篙。

日出戈挥景，江翻弩射涛。风声连澒洞，裁鉴悉纤毫。

桃李勤封植，茅菅日薙薅。猎场游麂鹿，鱼渚动鳅鱽。

井邑生春色，禾麻饫土膏。民歌乌绕屋，士喜马腾槽。

朔塞閒刁斗，天山拥节旄。岱嵩何落落，江汉自滔滔。

大宝珠仍璧，长城雉与壕。崇牙分棨戟，大壤属鞬櫜。

日月依龙德，风云挟豹韬。夹山群战骑，黑水泳轻舠。

落日观鱼浦，秋风射雉皋。化行家置塾，役简里停鼛。

歌奏投壶室，文閒治狱曹。西庵谈性理，东阁会奇髦。

森爽开璜琥，纵横列雁羔。礼容新泮宇，物性遂庄濠。

牧唱闻朝起，樵音听暮号。孤婴收坎阱，流滞起蓬蒿。

屡下陈蕃榻，谁空北海醪。却军敦礼乐，曹馆富风骚。

客望龙门聚，雏从凤穴翱。世知三窟隘，人可二天逃。

雨露承恩命，山河袭世劳。功名高卫霍，辅弼慕伊咎。

鞍马怜髀肉，簪缨视鬓毛。雅申张仲德，颂入鲁侯昭。

有客伤沦落，无阶写郁陶。太行云羃羃，代北雨骚骚。

去国心将折，怀人首独搔。身如伏枥骥，情似失林猱。

涸辙将安往，穷途况所遭。幸今逢匠石，直欲啖醨糟。

忖己诚无有，登门亦已叨。沐薰良备至，感激欲号咷。

已客冯驩舍，犹伤范叔袍。锷须开匣剑，割欲试铅刀。

杞梓容山木，包羞荐沼芼。每思休困顿，佳荫有兰䔌。
春恨选二其二
朱淑真（宋代）

迟迟花日上帘钩，尽日无人独倚楼。
蝶使蜂媒传客恨，莺丝柳线织春愁。
碧云信断惟芳梦，红叶盛时想到秋。
几许别离多少泪，不堪重省不堪流。
游罗浮四首 其四
刘存业（明代）

抱被相随石室中，天鸡初唱海涛红。晦明不定山头日，呼舞无端谷口风。

前辈书题空石藓，野人心思只云松。神仙骨相知谁是，更踏飞云最上峰。
巫山一段云 其二 集美人名
尤侗（清代）

紫玉雕歌扇，红绡织舞裙。年华小小貌真真。锦字写双文。

花蕊当窗见，兰香隔座闻。莫愁春信夜来分。入梦有朝云。
半塘寺法华童子塔和石刻韵
韩淲（宋代）

生公曾坐讲，童子本来明。寂寂春光晚，半塘流水清。

身心为净土，千古话风铃。礼塔四方静，巡檐一片声。
才是
罗与之（宋代）

忍看繁红委路尘，空余野草绿无垠。
人生忧乐何终极，才是迎春又送春。
次韵和宋适推官压沙惠诗
韩琦（宋代）

天知人意喜春娱，故作轻云捲复舒。风撼花飞铺宴席，雨平沙稳助流车。

蛾颦嫩叶初眠柳，马茁柔椿未荐蔬。何必笙歌喧坐上，且延欢伯侍香裾。
孤雁
杨琅树（清代）

孤雁悲明月，凄声惊我帏。恰如逃亡民，哀哀无所归。

开窗语孤雁，前途慎知机。莫因山谷冷，转从城市飞。

健儿聚无事，挟弹有余威。
玉龙泉
郑廷鹄（明代）

玉龙回首碧池前，空谷泠泠启大川。石砌初通蘋藻雪，锦题新挂茑萝烟。

仙源别是通秦岛，古峙何常问汉年。要识山灵有神应，商霖今日传岩篇。
郁郁涧底松
程俱（宋代）

郁郁千山麓，常嗟涧底松。老应从禹贡，清不受秦封。

偃蹇龙蛇蛰，埋藏冰雪容。地偏难耸壑，根固独凌冬。

天近知才大，辰来有栋隆。山苗应见笑，穴蚁莫相攻。
巫山之阳香溪之阴明妃神女厥迹存焉
邝露（明代）

丹青辞上苑，云雨下阳台。骄胡没何处，襄王安在哉。

溪清香见石，枕冷梦无媒。楚汉风流地，长歌问草莱。
东宁十咏
高拱乾（清代）

州县功名宁复论，承家世受国深恩。拂须自昔轻参政，强项从深动至尊。

客去留诗鱼挂壁，吏閒无牍雀罗门。韶光抛掷真堪惜，野杏春深落满村。
杂曲歌辞。少年行
韩翃（唐代）

千点斓斒喷玉骢，青丝结尾绣缠騣.鸣鞭晚出章台路，叶叶春依杨柳风。